CELEX: 32016D0321
Language: sk
Date: 2016-03-03 00:00:00
Title: Vykonávacie rozhodnutie Komisie (EÚ) 2016/321 z 3. marca 2016, ktorým sa upravuje geografický rozsah pôsobnosti povolenia na pestovanie geneticky modifikovanej kukurice (Zea mays L.) MON 810 (MON-ØØ81Ø-6) [oznámené pod číslom C(2016) 1231] (Text s významom pre EHP)

5.3.2016   
            
            
               SK
            
            
               Úradný vestník Európskej únie
            
            
               L 60/90
            
         VYKONÁVACIE ROZHODNUTIE KOMISIE (EÚ) 2016/321
   z 3. marca 2016,
   ktorým sa upravuje geografický rozsah pôsobnosti povolenia na pestovanie geneticky modifikovanej kukurice (Zea mays L.) MON 810 (MON-ØØ81Ø-6)
   
      
         [oznámené pod číslom C(2016) 1231]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/18/ES z 12. marca 2001 o zámernom uvoľnení geneticky modifikovaných organizmov do životného prostredia a o zrušení smernice 90/220/EHS (1), a najmä na jej článok 26c ods. 3,
   keďže:
   
               (1)
            
            
               Pestovanie geneticky modifikovanej kukurice MON 810 bolo pôvodne schválené podľa smernice Rady 90/220/EHS (2) rozhodnutím Komisie 98/294/ES (3). Francúzsko povolilo 3. augusta 1998 spoločnosti Monsanto Europe SA (ďalej len „spoločnosť Monsanto“) umiestňovať na trh výrobky z kukurice MON 810.
            
         
               (2)
            
            
               V júli 2004 spoločnosť Monsanto v zmysle prechodných ustanovení článku 20 ods. 1 písm. a) nariadenia Európskeho parlamentu a Rady (ES) č. 1829/2003 (4) oznámila semená kukurice MON 810 určené na pestovanie ako „existujúce výrobky“. Preto sa mohli v rámci režimu „existujúce výrobky“ podľa nariadenia (ES) č. 1829/2003 aj naďalej umiestňovať na trh.
            
         
               (3)
            
            
               V apríli 2007 požiadala spoločnosť Monsanto v zmysle článku 23 nariadenia (ES) č. 1829/2003 o obnovenie povolenia pestovať kukuricu MON 810. V súlade s článkom 23 ods. 4 uvedeného nariadenia sa obdobie povolenia automaticky predlžuje, pokiaľ sa nevydá rozhodnutie o jeho obnovení.
            
         
               (4)
            
            
               Smernicou Európskeho parlamentu a Rady (EÚ) 2015/412 (5) sa členským štátom umožnilo požiadať o úpravu geografického rozsahu pôsobnosti udeleného povolenia na pestovanie tak, aby sa celé územie alebo časť územia tohto členského štátu mohli vylúčiť z pestovania. Tieto žiadosti sa mali predkladať od 2. apríla 2015 do 3. októbra 2015.
            
         
               (5)
            
            
               V súlade s článkom 26c smernice 2001/18/ES požiadalo o zákaz pestovania kukurice MON 810 na celom území alebo jeho časti devätnásť členských štátov. Do 3. októbra 2015 boli Komisii doručené tieto žiadosti: žiadosť Lotyšska z 3. júla 2015; žiadosť Grécka z 27. júla 2015; žiadosť Francúzska z 15. septembra 2015; žiadosť Chorvátska zo 17. septembra 2015; žiadosť Rakúska z 18. septembra 2015; žiadosť Maďarska z 21. septembra 2015; žiadosť Holandska a Belgicka z 23. septembra 2015; žiadosť Poľska z 24. septembra 2015; žiadosť Litvy a Spojeného kráľovstva z 25. septembra 2015; žiadosť Bulharska, Nemecka a Cypru z 30. septembra 2015; žiadosť Dánska a Talianska z 1. októbra 2015 a žiadosť Luxemburska, Malty a Slovinska z 2. októbra 2015.
            
         
               (6)
            
            
               Všetky žiadosti, ktoré Komisia dostala, sa týkali celého územia príslušných členských štátov s výnimkou Belgicka, ktorého žiadosť sa týkala len územia Valónska, a Spojeného kráľovstva, ktorého žiadosť sa týkala len území Severného Írska, Škótska a Walesu. Žiadosť Nemecka nezahŕňala pestovanie na výskumné účely.
            
         
               (7)
            
            
               Komisia predložila všetky žiadosti príslušných členských štátov spoločnosti Monsanto. Spoločnosť Monsanto nevzniesla v lehote tridsiatich dní stanovenej v článku 26c ods. 3 smernice 2001/18/ES žiadne námietky voči ktorejkoľvek z týchto žiadostí, a tým nepotvrdila geografický rozsah pôsobnosti povolenia na pestovanie kukurice MON 810. V súlade s článkom 26c ods. 3 uvedenej smernice by sa preto na základe žiadostí príslušných členských štátov mal upraviť geografický rozsah pôsobnosti povolenia udeleného v súvislosti so semenami kukurice MON 810 určenými na pestovanie, a to bez uplatnenia postupu uvedeného v článku 35 ods. 2 nariadenia (ES) č. 1829/2003.
            
         
               (8)
            
            
               Toto rozhodnutie sa prijíma bez toho, aby bolo dotknuté prijatie rozhodnutia o obnovení povolenia v súlade s článkom 23 nariadenia (ES) č. 1829/2003.
            
         
               (9)
            
            
               Všetky relevantné informácie o povolení kukurice MON 810 by sa mali zapísať do registra geneticky modifikovaných potravín a krmív Spoločenstva podľa nariadenia (ES) č. 1829/2003 a členské štáty budú o tomto rozhodnutí informované,
            
         PRIJALA TOTO ROZHODNUTIE:
   Článok 1
   Pestovanie geneticky modifikovanej kukurice (Zea mays L.) MON 810 sa zakazuje na územiach uvedených v prílohe k tomuto rozhodnutiu.
   Článok 2
   Informácie uvedené v tomto rozhodnutí sa zapíšu do registra geneticky modifikovaných potravín a krmív Spoločenstva podľa článku 28 nariadenia (ES) č. 1829/2003.
   Článok 3
   Toto rozhodnutie je určené spoločnosti Monsanto Europe SA, Avenue de Tervuren, 270 – 272, 1150 Brusel, Belgicko.
   
      V Bruseli 3. marca 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 106, 17.4.2001, s. 1.
   
      (2)  Smernica Rady 90/220/EHS z 23. apríla 1990 o zámernom uvoľnení geneticky modifikovaných organizmov do životného prostredia (Ú. v. ES L 117, 8.5.1990, s. 15).
   
      (3)  Rozhodnutie Komisie 98/294/ES z 22. apríla 1998 o uvádzaní geneticky modifikovanej kukurice (Zea mays L. línia MON 810) na trh podľa smernice Rady 90/220/EHS (Ú. v. ES L 131, 5.5.1998, s. 32).
   
      (4)  Nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (Ú. v. EÚ L 268, 18.10.2003, s. 1).
   
      (5)  Smernica Európskeho parlamentu a Rady (EÚ) 2015/412 z 11. marca 2015, ktorou sa mení smernica 2001/18/ES, pokiaľ ide o možnosť členských štátov obmedziť alebo zakázať pestovanie geneticky modifikovaných organizmov (GMO) na ich území (Ú. v. EÚ L 68, 13.3.2015, s. 1).
   
      PRÍLOHA
      
         ÚZEMIA, NA KTORÝCH JE ZAKÁZANÉ PESTOVAŤ KUKURICU MON 810
      
      
                  1.
               
               
                  Valónsko (Belgicko);
               
            
                  2.
               
               
                  Bulharsko;
               
            
                  3.
               
               
                  Dánsko;
               
            
                  4.
               
               
                  Nemecko (okrem pestovania na výskumné účely);
               
            
                  5.
               
               
                  Grécko;
               
            
                  6.
               
               
                  Francúzsko;
               
            
                  7.
               
               
                  Chorvátsko;
               
            
                  8.
               
               
                  Taliansko;
               
            
                  9.
               
               
                  Cyprus;
               
            
                  10.
               
               
                  Lotyšsko;
               
            
                  11.
               
               
                  Litva;
               
            
                  12.
               
               
                  Luxembursko;
               
            
                  13.
               
               
                  Maďarsko;
               
            
                  14.
               
               
                  Malta;
               
            
                  15.
               
               
                  Holandsko;
               
            
                  16.
               
               
                  Rakúsko;
               
            
                  17.
               
               
                  Poľsko;
               
            
                  18.
               
               
                  Slovinsko;
               
            
                  19.
               
               
                  Severné Írsko (Spojené kráľovstvo);
               
            
                  20.
               
               
                  Škótsko (Spojené kráľovstvo);
               
            
                  21.
               
               
                  Wales (Spojené kráľovstvo).